Даниил Хармс
Сонет

Превод от руски: Ася Григорова, 2001

chitanka.info

Случи ми се нещо невероятно: изведнъж забравих, кое число върви първо — 7 или 8?

Отидох при съседите да ги питам какво мислят по този въпрос.

И какво беше учудването ни, когато внезапно установиха, че и те не могат да си спомнят реда на броене. Помнеха 1, 2, 3, 4, 5 и 6, а по-нататък бяха забравили.

Тръгнахме всички заедно към големия гастроном на ъгъла на „Знаменска“ и „Басейнова“ и казахме на касиерката за нашата главоблъсканица. Касиерката се усмихна тъжно, изплези езиче и като смръщи леко носле, рече:

— Според мен седем е след осем в случаите, когато осем е след седем.

Благодарихме на касиерката и радостно изскочихме от магазина. Но като вникнахме в думите й, пак изпаднахме в униние, понеже ни се сториха лишени от какъвто и да било смисъл.

Какво да сторим? Отидохме в Лятната градина и започнахме да броим дърветата. Като стигнахме до шестото, запънахме и започнахме да спорим: според едни следваше 7, а според други — 8.

Кой знае колко дълго щяхме да спорим, но за щастие някакво хлапе се изтърси от пейката и си счупи челюстта. Това ни отвлече вниманието от спора.

А след туй се разотидохме по къщите.

12 ноември 1935 година

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.